จัมโบคิงดอม

จัมโบคิงดอม (อังกฤษ: Jumbo Kingdom; จีน: 珍寶王國) ซึ่งประกอบด้วย ภัตตาคารลอยน้ำจัมโบ (อังกฤษ: Jumbo Floating Restaurant; จีน: 珍寶海鮮舫) และ ภัตตาคารลอยน้ำไต้ปั๊ก (อังกฤษ: Tai Pak Floating Restaurant; จีน: 太白海鮮舫) ที่ตั้งอยู่ตรงข้ามกัน เป็นภัตตาคารและสถานที่ท่องเที่ยวในอะเบอร์ดีนเซาธ์ไทฟูนเชลเทอร์ ในอ่าวอะเบอร์ดีน ของฮ่องกง จัมโบคิงดอมมีผู้เข้าชมมากกว่า 30 ล้านคน รวมทั้ง สมเด็จพระราชินีนาถเอลิซาเบธที่สอง, จอห์น เวย์น, แชด การ์วิน, เดวิด โบวี, ทอม ครูซ, กวีเนธ พอลทรอว์, โจว หยุน ฟัต, สตีเฟน โจว, เลเจนด์ตง ยิว ซัน และ กง ลี่ นอกจากในฮ่องกงแล้ว ในอดีตเคยมีจัมโบคิงดอมมะนิลา ตั้งอยู่ในอ่าวมะนิลา, ประเทศฟิลิปปินส์ ที่ซึ่งปิดตัวลงภายหลังเปิดให้บริการได้ 8 ปี จัมโบคิงดอมเป็นหนึ่งในธุรกิจของเมลโกอินเตอร์เนชันนอลเดเวเลิปเมนต์จำกัด บริษัทในตลาดหุ้นฮ่องกง ประวัติ ภายหลังสงครามโลกครั้งที่สอง ได้มีภัตตาคารลอยน้ำจำนวนมากตั้งขึ้นในบริเวณอ่าวอะเบอร์ดีน โดยแห่งแรกคือ ภัตตาคารลอยน้ำซีพาเลส (Sea Palace Floating Restaurant; 海角皇宮) ซึ่งปัจจุบันขายและนำไปตั้งอยู่ที่ประเทศออสเตรเลีย ส่วนซีพาเลสแห่งที่สองได้ถูกขายและนำไปตั้งที่มาเก๊า และเปิดให้บริการในชื่อคาสิโนลอยน้ำมาเก๊าพาเลส (Macau Palace floating casino) ซึ่งปิดบริการไปใน ค.ศ. 2007 ส่วนภัตตาคารลอยน้ำไต้ปั๊ก (Tai Pak Floating Restaurant) ตั้งขึ้นในปี ค.ศ. 1952 โดยหวอง โล่ กัต (Wong Lo-kat) ผู้ซื้อเรือและดัดแปลงเป็นภัตตาคารลอยน้ำ ความยาว 105 ฟุต ภัตตาคารลอยน้ำไต้ปั๊กแห่งที่สองเปิดบริการที่คัสเซิลพีค (Castle Peak) ก่อนจะถูกขายและย้ายไปตั้งที่กว่างซี (Guangxi) ในคริสต์ทศวรรษ 1980 เมื่อวันที่ 30 ตุลาคม ค.ศ. 1971 เกิดเหตุอัคคีภัยสัญญาณเตือนระดับสี่ (4-alarm fire) ที่ภัตตาคารลอยน้ำจัมโบก่อนหน้าการเปิดตัว ส่งผลให้มีผู้เสียชีวิต 34 ราย และบาดเจ็บ 42 ราย จัมโบคิงดอมสร้างขึ้นใหม่ในเดือนตุลาคม ค.ศ. 1976 โดยสแตนลีย์ โฮ ด้วยงบประมาณสามสิบล้านดอลลาร์ฮ่องกง ในวันที่ 1 มีนาคม ค.ศ. 2020 ภัตตาคารได้ประกาศปิดบริการจนกว่าจะมีการแจ้งให้ทราบอีกครั้ง และปลดพนักงานทั้งหมด เนื่องจากสถานการณ์การระบาดทั่วของโควิด-19 ในวันที่ 30 พฤษภาคม 2022 บริษัทแม่ Aberdeen Restaurant Enterprises ประกาศว่าเรือภัตตาคารจะเดินทางออกจากฮ่องกงในเดือนมิถุนายน รวมถึงเสนอมอบภัตตาคารลอยน้ำนี้ให้โดยไม่คิดค่าใช้จ่าย อย่างไรก็ตามไม่มีบริษัทหรือหน่วยงานใดสนใจเนื่องด้วยค่าใช้จ่ายในการให้บริการที่สูง เมื่อเวลาราว 23 นาฬิกาในวันที่ 31 พฤษภาคม ส่วนห้องครัวของภัตตาคารหักออกและจมลงขณะกำลังเตรียมเลื่อนเรือออกไปที่อื่น ไม่มีรายงานผู้ได้รับบาดเจ็บหรือเสียชีวิต ระเบียงภาพ ดูเพิ่ม ภัตตาคารลอยน้ำซ้าถิ่น ภัตตาคารลอยน้ำ อ้างอิง แหล่งข้อมูลอื่น เว็บไซต์ฮ่องกง